Ehdotus neuvoston päätökseksi yhteisön CO2-päästöjen ja muiden kasvihuonekaasupäästöjen valvontajärjestelmästä tehdyn päätöksen 93/389/ETY muuttamisesta (96/C 314/07) (ETA:n kannalta merkityksellinen teksti) KOM(96) 369 lopull. - 96/0192(SYN)

(ETA:n kannalta merkityksellinen teksti)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 130 s artiklan 1 kohdan,

ottaa huomioon komission ehdotuksen,

toimii yhdessä Euroopan parlamentin kanssa 189c artiklassa määrättyä menettelyä noudattaen,

ottaa huomioon talous- ja sosiaalikomitean lausunnon,

sekä katsoo, että

kaikki jäsenvaltiot ja yhteisö ovat allekirjoittaneet ilmastonmuutosta koskevan Yhdistyneiden Kansakuntien puitesopimuksen, joka on hyväksytty neuvoston päätöksellä 94/69/EY (1) ja joka voimaantulostaan 21 päivästä maaliskuuta 1994 alkaen velvoittaa kaikkia sopimuspuolia laatimaan, saattamaan määräajoin ajan tasalle, julkaisemaan ja toimittamaan sopimuspuolten konferenssille tiedoksi kansallisia kartoituksia ihmisen aiheuttamista päästöistä lähteittäin ja kaikkien kasvihuonekaasujen, joita Montrealin pöytäkirja ei koske, poistamisesta nielun avulla käyttämällä vertailevia menetelmiä, joista sopimuspuolten konferenssissa on sovittu,

sama puitesopimus velvoittaa kaikki sopimuspuolet laatimaan, panemaan täytäntöön, julkaisemaan ja saattamaan säännöllisesti ajan tasalle kansallisia ja tarvittaessa alueellisia ohjelmia, jotka sisältävät toimenpiteitä ilmaston muutoksen lieventämiseksi keskittymällä ihmisen aiheuttamiin päästöihin lähteittäin ja kaikkien kasvihuonekaasujen, joita Montrealin pöytäkirja ei koske, poistamiseen nielun avulla,

tukeutuen 15 ja 16 päivänä joulukuuta 1994 pidetyssä kokouksessaan tehtyihin päätelmiin ja ottaen huomioon Berliinissä 28 päivästä maaliskuuta 7 päivään huhtikuuta 1995 pidettävän ilmastonmuutosta koskevan Yhdistyneiden Kansakuntien puitesopimuksen sopimuspuolten välisen ensimmäisen konferenssin, neuvosto toisti 9 päivänä maaliskuuta 1995 pidetyssä kokouksessaan näkemyksensä siitä, että sitoumukset vähentää kasvihuonekaasujen päästöjä vuoden 1990 tasolle vuoteen 2000 mennessä ovat riittämättömiä mainitun puitesopimuksen 2 artiklassa määrätyn perimmäisen tavoitteen saavuttamiseksi; kaikkien kasvihuonekaasujen päästöjen vähentämistä, niiden lähteitä ja nielujen lisäämistä sekä kaikkia aiheellisia aloja koskevasta pöytäkirjasta käytävien neuvotteluiden olisi keskityttävä yhdistettyyn lähestymistapaan, joka sisältää sekä politiikat ja toimenpiteet että tavoitteet ja aikataulut muun muassa vuosiksi 2005 ja 2010,

ilmastonmuutosta koskevan Yhdistyneiden Kansakuntien puitesopimuksen sopimuspuolten välisessä ensimmäisessä konferenssissa todettiin tarve vahvistaa puitesopimuksen liitteessä I esitettyjen sopimuspuolten sitoumuksia ja päätettiin aloittaa menettely, jonka avulla voidaan toteuttaa tarvittavia politiikkoihin liittyviä toimia ja toimenpiteitä sekä määrällisiä rajoituksia ja kasvihuonekaasujen päästöjen vähennyksiä tiettyjen aikataulujen kuten vuosien 2005, 2010 ja 2020 puitteissa,

samassa sopimuspuolten välisessä konferenssissa päätettiin, että mainitun puitesopimuksen liitteessä I esitetyt sopimuspuolet toimittavat sihteeristölle vuosittain kansallisen kartoituksen tiedot päästöistä lähteittäin ja niiden poistamisesta nielun avulla ja että tehdessään puitesopimuksen mukaisia kertomuksiaan niiden olisi käytettävä kansallisia kasvihuonepäästöjen kartoituksia koskevia suuntaviivoja ja ilmastonmuutoksen vaikutusten ja mukautusten arviointia varten tehtyjä teknisiä suuntaviivoja, jotka hallitustenvälinen ilmastonmuutospaneeli on hyväksynyt,

neuvoston päätöksessä 93/389/ETY (2) vahvistettuja valvontajärjestelmää koskevia määräyksiä on myös sovellettava ihmisen aiheuttamiin päästöihin lähteittäin ja kaikkien kasvihuonekaasujen, joita Montrealin pöytäkirja ei koske, poistamiseen nielun avulla, ja tällaisen valvonnan avulla järjestelmän ajan tasalle saattaminen, erityisesti vuoden 2000 jälkeen tapahtuva kasvihuonekaasujen päästörajoitusten ja -vähennysten valvonta, on mahdollista,

on todettu, että kaikki jäsenvaltiot eivät pysty toimittamaan tietojaan päätöksessä 93/389/ETY määrättyyn määräaikaan, 31 päivään heinäkuuta, mennessä, ja

kokouksessaan, joka pidettiin 22 ja 23 päivänä kesäkuuta 1995, neuvosto vahvisti uudelleen, että yhteisö on päättänyt täyttää puitesopimuksen mukaiset sitoumuksensa, ja vahvisti 29 päivänä lokakuuta 1990 ja 9 päivänä toukokuuta 1995 tekemänsä päätelmät;

päätös 93/389/ETY olisi muutettava tämän mukaisesti, niin että kasvihuonekaasujen päästöjä voidaan valvoa vuoden 2000 jälkeen,

ON TEHNYT TÄMÄN PÄÄTÖKSEN:

1 artikla

Muutetaan neuvoston päätös 93/389/ETY seuraavasti:

1. Korvataan 1 artikla seuraavasti:

"1 artikla

Perustetaan järjestelmä ihmisen aiheuttamien kaikkien kasvihuonekaasujen päästöjen, joita Montrealin pöytäkirja ei koske, valvomiseksi jäsenvaltioissa.".

2. Muutetaan 2 artikla seuraavasti:

a) Muutetaan 1 kohta seuraavasti:

i) korvataan ensimmäisen alakohdan ensimmäinen kappale seuraavasti:

"1. Jäsenvaltiot laativat, julkaisevat ja panevat täytäntöön kansallisia ohjelmia ihmisen aiheuttamien päästöjen rajoittamiseksi lähteittäin ja kaikkien kasvihuonekaasujen, joita Montrealin pöytäkirja ei koske, poistamisen lisäämiseksi nielun avulla edistääkseen:"

ii) korvataan toinen luetelmakohta seuraavasti:

"- ilmastonmuutosta koskevassa Yhdistyneiden Kansakuntien puitesopimuksessa ja kaikissa mainitun puitesopimuksen pöytäkirjoissa kaikkien kasvihuonekaasujen päästöjen, joita Montrealin pöytäkirja ei koske, rajoittamiseen liittyvien sitoumusten täytäntöönpanoa yhteisössä ja jäsenvaltioissa niiden toimivaltaan kuuluvilla aloilla.".

b) Korvataan 2 kohta seuraavasti:

"2. Jokaisen jäsenvaltion kansallisessa ohjelmassa on viimeistään ensimmäisestä ajan tasalle saattamisesta alkaen oltava:

a) vähintään kolmen tärkeimmän kasvihuonekaasun eli hiilidioksidin (CO2), metaanin (CH4) ja typpioksiduulin (N2O) osalta:

- ihmisen aiheuttamat päästöt verrattuna vuoteen 1990 ja määritettyinä 3 artiklan 1 kohdan mukaisesti,

- ihmisen aiheuttamien päästöjen kartoitukset lähteittäin ja poistaminen nielun avulla 3 artiklan 1 kohdan mukaisesti määritettyinä,

- yksityiskohtaiset tiedot kansallisista politiikoista ja toimenpiteistä, joita on pantu täytäntöön tai joihin on sitouduttu vertailuvuoden jälkeen ja jotka vaikuttavat merkittävästi yrityksiin vähentää päästöjä ja lisätä kasvihuonekaasujen nieluja kaasu- ja alakohtaisesti, mukaan lukien toimenpiteen tavoite, toimenpiteessä käytetyn poliittisen välineen tyyppi, politiikan tai toimenpiteen täytäntöönpanon vaihe sekä politiikkojen ja toimenpiteiden kehityksen väliaikaiset osoittimet,

- toteutetut tai suunnitellut toimenpiteet asiaa koskevan yhteisön lainsäädännön tai politiikkojen täytäntöönpanemiseksi,

- päästöjä ja poistoja koskevien politiikkojen ja toimenpiteiden vaikutusten arvioinnit ja niiden sisällyttäminen kasvihuonekaasujen päästöjä koskeviin suunnitelmiin vertailuvuoden ja vuoden 2000 välillä; ja tämän jälkeen vertailuvuoden ja säännöllisten väliaikojen välillä, niin kuin asiasta on sovittu 8 artiklassa määrättyä menettelyä noudattaen, mukaan lukien määrälliset tiedot pääolettamuksista ja arvioiden tekemisessä käytetyistä menetelmistä,

- edellä mainittujen toimenpiteiden taloudellisten vaikutusten arviointi;

b) tietoja otsonin esiasteista kuten hiilimonoksidista (CO), typen oksideista (NOx) ja haihtuvista orgaanisista yhdisteistä (VOC:t) sekä muista kasvihuonekaasujen päästöistä, joihin kuuluvat muun muassa perfluorihiilivedyt (PFC:t), fluorihiilivedyt (HFC:t) ja rikkiheksafluoridit (SF6), ilmastonmuutosta koskevan Yhdistyneiden Kansakuntien puitesopimuksen ilmoitusvaatimusten mukaisesti, mukaan lukien:

- tiedot päästöistä,

- kuvaus toteutetuista tai suunnitelluista politiikoista ja toimenpiteistä kyseisten kaasujen päästöjen rajoittamiseksi,

- parhaat arviot päästöjen kehityksestä säännöllisin väliajoin tulevaisuudessa, niin kuin asiasta on sovittu 8 artiklassa määrättyä menettelyä noudattaen, mukaan lukien määrälliset tiedot pääolettamuksista ja arvioiden tekemisessä käytetyistä menetelmistä.".

3. Muutetaan 3 artikla seuraavasti:

a) Korvataan 1 kohdan ensimmäinen alakohta seuraavasti:

"1. Jäsenvaltioiden on määriteltävä ihmisten aiheuttamat päästönsä lähteittäin ja kaikkien kasvihuonekaasujen, joita Montrealin pöytäkirja ei koske, poistaminen nielun avulla, niin kuin 2 artiklan 2 kohdassa määrätään sellaisen parhaan käytettävissä olevan menetelmän avulla, josta päätetään 8 artiklassa määrättyä menettelyä noudattaen. Kyseinen menetelmä on joko hallitustenvälisen ilmastonmuutospaneelin kehitteillä oleva menetelmä tai sen kanssa yhteensopiva menetelmä."

b) Muutetaan 2 kohta seuraavasti:

i) Korvataan päivämäärä "31 päivänä heinäkuuta" päivämäärällä "30 päivänä syyskuuta".

ii) Lisätään virke seuraavasti:

"Jäsenvaltioiden on myös vuosittain ilmoitettava kansallisen kartoituksen tiedot päästöistä lähteittäin ja 2 artiklan 2 kohdassa mainittujen muiden kasvihuonekaasujen poistosta nielun avulla."

4. Poistetaan 5 artikla.

5. Korvataan 6 artikla seuraavasti:

"6 artikla

Komissio arvioi vuosittain kuullen jäsenvaltioita asiasta, onko koko yhteisössä saavutettu edistyminen riittävää sen takaamiseksi, että yhteisö pystyy täyttämään 2 artiklan 1 kohdassa mainitut sitoumukset, ja antaa kertomuksen Euroopan parlamentille ja neuvostolle 2 ja 3 artiklan mukaisesti saamiensa tietojen sekä tarvittaessa ajan tasalle saatettujen kansallisten ohjelmien perusteella."

6. Poistetaan 7 artikla.

2 artikla

Tämä päätös on osoitettu kaikille jäsenvaltioille.

(1) EYVL N:o L 33, 7.2.1994, s. 11

(2) EYVL N:o L 167, 9.7.1993, s. 31